Thomas Jensen (S), 2012-03-30:
Tak, formand.
Liberal Alliance har fremsat det her beslutningsforslag, som har det godhjertede formål at hjælpe turister og hjælpe restaurationsbranchen til øget omsætning og beskæftigelse.
Den målsætning kan Socialdemokraterne selvfølgelig godt tilslutte sig, for det lyder jo umiddelbart som et godt og sympatisk formål.
Men det skal jo ikke bare lyde godt, det skal også være godt, og jeg kan allerede nu afsløre, at forslaget ikke er godt, når man vurderer de negative konsekvenser, der følger med forslaget.
Forslaget går helt konkret ud på at nedsætte momssatsen fra 25 pct. til 7 pct. på hotel- og restaurationsydelser og give virksomhederne fuld momsafløftning for hotel- og restaurationsydelser.
Hvad koster en sådan momsreduktion så for vores fælles statskasse?
Denne gang ved jeg ikke, hvordan Liberal Alliance selv synes det går med lommeregneren, da partiet henviser til beregninger, som anslår provenutabet for statskassen til 4,3 mia. kr.
Her hæfter jeg mig ved, at skatteministeren i sin tale nævnte, at det ville koste hele 9,3 mia. kr. i umiddelbart provenutab og hele 7,4 mia. kr. efter tilbageløb og ændret adfærd.
Liberal Alliance underdriver med andre ord forslagets negative konsekvenser.
Det, der står tilbage, er, at det danske velfærdssamfund ville miste et stort milliardbeløb, hvis Liberal Alliances forslag skulle gennemføres.
Det ville betyde store nedskæringer i velfærden, men Liberal Alliance har ikke mod til at stå ved, hvor der skal skæres ned.
Liberal Alliance bruger en camoufleret og uskyldig betegnelse, der hedder reduktioner i det offentlige forbrug – den har vi hørt før – men det dækker jo over, at Liberal Alliance ikke tør være konkret, for så ville det jo blive tydeligt for nogle helt konkrete borgere, at Liberal Alliances politik rummer en helt anden sandhed end den, partiet skriver om i sine annoncekampagner.
Hvor skal der skæres ned?
Hos de ældre, hos familierne eller hos de unge?
Er det f.eks. i uddannelsen af kokkeelever på de danske erhvervsskoler?
Det vil de unge, der ønsker en god kokkeuddannelse, jo nok ikke være så tilfredse med, og restaurationsbranchen vil nok heller ikke synes om det.
Heller ikke de danske forbrugere vil synes om den besparelse.
Færre kokke giver færre faguddannede på de danske restauranter og dermed dårligere kvalitet, og med færre kokkeuddannede vil det betyde højere løn og dermed højere restaurationspriser på de danske restauranter.
Er det det, Liberal Alliance vil?
Eller vil Liberal Alliance skære ned på de videregående turistuddannelser?
Er det på CBS, er det på Aalborg Universitet, er det på Syddansk Universitet, er det på Roskilde Universitet, eller er det i Hjørring eller i Esbjerg?
Skal nogle af de besparelser, som vil være en uundgåelig følge af det her forslag, være på nogle af de her turistuddannelser?
Her skylder Liberal Alliance de nuværende og kommende studerende klare svar, for hvis det er på de her institutioner, hvor man uddanner unge mennesker til job i restaurations- og turisterhvervene, så hjælper Liberal Alliances forslag jo ikke de selv samme erhverv.
Socialdemokraterne kan naturligvis ikke støtte et tiltag, der slår et hul i statskassen på 7 mia. kr.
Det ville nemlig være dybt, dybt uansvarligt.
Til gengæld hæfter jeg mig ved, at dansk turisme i de sidste 10 år – vel at mærke under den højreorienterede regering – ikke har udviklet sig lige så positivt som i vores nabolande, 10 år, hvor jeg ikke erindrer nogen vilje og tiltag, som overordnet skulle sikre fremgang i det danske turisterhverv, og jeg husker heller ikke, at Liberal Alliance her i Folketinget har presset på over for den tidligere regering for at få sat nogle initiativer i gang.
Den nye regering ved, at vækst og beskæftigelse ikke altid kommer af sig selv, men at der må noget lederskab til.
Derfor nedsætter regeringen en arbejdsgruppe med repræsentanter fra relevante ministerier, organisationer og virksomheder, som sammen skal formulere et offensivt bud på en national strategi og handlingsplan for at skabe langt bedre rammevilkår for vækst og beskæftigelse i dansk turisme.
Socialdemokraterne kan som sagt ikke støtte forslaget.